钦定古今图书集成/明伦汇编/氏族典/第241卷 > 张延朗
## 钦定古今图书集成/明伦汇编/氏族典/第241卷 > 张延朗

按《五代史张延朗传》：延朗，汴州开封人也。事梁以租
庸使为郓州粮料使。明宗克郓州，得延朗，复以为粮
料使。明宗即位，为忠武军节度使。长兴元年，拜三司
使。三司置使自此始。延朗号为有心计，以三司为己
任，而天下钱谷亦无所建明。明宗常出游幸，召延朗
共食，延朗不至，附使者报曰：“三司事忙，无暇。”闻者笑
之。历泰宁、雄武军节度使，废帝以为吏部尚书，兼中
书门下平章事。晋兵入京师，高祖得延朗杀之。